अपने सामनै बैठे उस गभरूऐ दी, अक्खरें बनी पैह्ली झलक बी उनै गली दी इक नुक्कड़ा लग्गे इश्तेहारै पर गै दिक्खी ही। उसले तगर ओह् गभरू ओह्दे आस्तै इक दम बखला हा। पर इश्तेहारै दे अक्खरें अपना जादू कित्ता। पढ़दे-पढ़दे गै उनै उस अनदिक्खे माह्नुऐ बारै सोचना शुरू करी दित्ता हा, जेह्ड़ कुसै बैंक च मलाजम हा ते इक संञां पी-पाइयै अपने गै बैच च कम्म करने आली इक कुड़ी दै घर जाई बड़ेआ हा। इश्तेहारै ‘च दो गल्लां टकोह्दियां लिखोई दियां हियां। कुड़ी दा बब्ब, नां कढदा इक स्यासी कारकुन ऐ, ते दूए चंड-धप्फ करियै उसी डुआठन टपाने दी गल्ल। मज़ा एह् हा जे इस तिकोनै च बज्झे दे त्रौन्नें चा कुसै दा बी नां, कुतै नेईं हा लिखे दा। फिर बी ओह् टुरदा-टुरदा अगलै नुक्कड़ै तगर उन्दे गै बारै सोची जा करदा हा। इस नुक्कड़ा उसी फी रुकना पेआ। इक कोई पैह्लै गै उत्थें खड़ोते दा हा। सामनै कंधा पर उयै इश्तेहार चमकै करदा हा। रंग, नाप ते अक्खरें दी बनावट थमां ओह् एह् लाना लाई ऐठे दा हा। पर ओह्दे कन्नै गै मिलदा इक होर इश्तेहार हा। रंग नाप उयै पर अक्खरें दी बनावट काफी बक्खरी...